Pijana vozačica odbila alkotest, psovala policiju pa bježala u mrak

Policija je jedva svladala vidno pijanu vozačicu koja je odbila alkotest te pokušala pobjeći u mrak.

Kako je jutros navela varaždinska policija, sve se događalo još u subotu oko 21.30 sati u Bikovcu na području Ivanca.

“Policijski službenici zaustavili su u kontroli prometa osobno vozilo kojim je upravljala 28-godišnjakinja. Kako je bila pod vidnim utjecajem alkohola, ponuđeno joj je alkotestiranje koje je odbila.

Pritom je vrijeđala policijske službenike raznim pogrdnim riječima i psovkama. Djevojka je više puta upozorena da prestane s takvim ponašanjem, na što se oglušila te se pokušala pješke udaljiti s mjesta na kojem je zaustavljena.

Zbog toga je uz uporabu sredstava prisile uhićena i privedena u Policijsku postaju Ivanec te smještena u posebnu prostoriju za zadržavanje.

Vozačica je pregledana po liječniku ekipe Zavoda za hitnu medicinu Varaždinske županije te je utvrđeno da nije ozlijeđena prilikom uporabe sredstava prisile”, rekli su u ponedjeljak u varaždinskoj policiji.

Objava Pijana vozačica odbila alkotest, psovala policiju pa bježala u mrak pojavila se prvi puta na Danica.hr.